འདི་ག་ལྟེ་གནས་ཁང་གི་ཡིག་ཚགས་ནང་དུ།ཕྱི་ལོ༡༩༩༡ནས་ད་ལྟའི་བར།གང་བྱུང་འཇུ་བཟུང་དང་བཀག་ཉར་བྱེད་པའི་བོད་མི་ཆབ་སྲིད་བཙོན་པའི་གྲངས་འབོར་ནི༥༠༠༠ལྷག་ཙམ་ཡོད་པ་གསལ་ཡང་།གྲངས་ཀ་དེ་ནི་སྤྱི་གྲངས་སམ་དངོས་ཡོད་ཀྱི་གྲངས་ཀའི་ཆ་ཤས་ཙམ་ལས་དེ་ལས་མང་བ་ཡིན་པར་ཡིད་ཆེས་བྱེད་ཀྱི་ཡོད།དེ་ནི་རྒྱ་གཞུང་གིས་འདས་པའི་ལོ་མང་རིང་།ཕྱི་ཕྱོགས་ཀྱི་རྒྱལ་སྤྱིའི་ཚོགས་སྡེ་ལ་བོད་ནང་གི་གནས་ཚུལ་རག་རྒྱུར་ཧ་ཅང་དམ་དྲག་ཆེན་པོ་དང་སྟངས་འཛིན་ཞིབ་བཤེར་ནན་པོའི་སྒོ་ནས་གསང་རྒྱ་དང་འགོག་ཐབས་བྱས་ཡོད་པར་མ་ཟད་།རང་དབང་ཅན་གྱི་རྒྱལ་སྤྱིའི་སྒྲིག་འཛུགས་དང་ཕྱི་མི་ལ་འབྲེལ་བ་བྱེད་དུ་མ་བཅུག་པ་དང་།འབྲེལ་གཏུགས་བཅད་པ།སྒེར་གྱི་རང་དབང་ལ་རྩིས་མེད་རྡོག་རོལ་གྱི་སྒོ་ནས་ལྟ་རྟོག་བྱས་ཐལ་དྲག་པ་སོགས།ཕྱོགས་ཡོངས་ནས་བོད་ནང་གི་གནས་ཚུལ་ཆ་ཚང་བ་ཞིག་རག་རྒྱུ་ནི་ཧ་ཅང་ཁག་པོ་ཆགས་ཡོད་པས།འདིར་འཁོད་ཀྱི་གནས་ཚུལ་གྱིས་རྒྱ་གཞུང་གིས་བོད་ནང་གི་འགྲོ་བ་མིའི་ཐོབ་ཐང་ཁག་རྡོག་རོལ་བཏང་བའི་གནས་སྟངས་ཆ་ཚང་མཚོན་ཐབས་བྲལ་བའམ།ཕྱོགས་ཙམ་དང་ཉུང་ཤས་ཤིག་ཡིན་པར་ངོས་འཛིན་ཞུ་འོས་ལ།ཡང་ཕྱི་ཕྱོགས་ནས་བོད་ནང་དུ་འབྲེལ་བ་བྱ་རྒྱུར་ཁག་པོ་གཅིག་པུ་ཙམ་མ་ཡིན་པར།གནས་ཚུལ་ཞིག་བསྐྱལ་བའི་དབང་གིས་བཙོན་འཇུག་དང་ཁྲིམས་ཆད་འཁུར་དུ་འཇུག་རྒྱུ་ནི་བཟང་སྤྱོད་ཀྱིས་ཁུར་འགན་ཐེག་པའམ་འགན་བློས་བཟོད་པ་ཞིག་ཀྱང་མ་ཡིན་པས།སྲིད་དབང་སྒེར་གཅོད་ཅན་གྱི་རྒྱ་ནག་དྲག་པོའི་དབང་སྒྱུར་འོག་གི་བོད་མི་སྤྱིའི་གནས་སྟངས་དང་འགྲོ་བ་མིའི་ཐོབ་ཐང་ནི།འདིར་འཁོད་པ་ལས་ཀྱང་ཡ་ང་ཡི་མུག་སྐྱེ་གཞི་ཞིག་ཡིན་པ་བཤད་མ་དགོས་པ་ཡིན་ནོ།